**Budapest Főváros VII. kerület Erzsébetváros Önkormányzata Képviselő-testületének …/2022. (...) önkormányzati rendelete**

**a Budapest Főváros VII. kerület Erzsébetváros Önkormányzata Képviselő-testületének a fás szárú növények védelméről szóló 37/2015. (X.30.)**

**önkormányzati rendelete módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában meghatározott feladatkörében eljárva - figyelemmel a környezet védelmének általános szabályairól szóló 1995. évi LIII. törvény 48. § (2) bekezdésébenés a fás szárú növények védelméről szóló 346/2008. (XII. 30.) Kormányrendelet 8. § (4) bekezdésében kapott felhatalmazásban foglaltakra - a Budapest Főváros VII. kerület Erzsébetváros Önkormányzata Képviselő-testületének a fás szárú növények védelmérőlszóló 37/2015. (X.30.)önkormányzati rendelete módosításáról a következőket rendeli el:

1. **§**

A Budapest Főváros VII. kerület Erzsébetváros Önkormányzata Képviselő-testületének a fás szárú növények védelméről szóló 37/2015. (X.30.)számú önkormányzati rendelete (a továbbiakban: Rendelet) 6. § (10) bekezdése helyébe a következő rendelkezés lép:

*„(10) A fapótlást a fakivágást követő egy éven belül kell teljesíteni. Az egy éves határidő lejárta előtt a fapótlásra kötelezett által benyújtott kérelemre a határidő egy alkalommal további egy évvel meghosszabbítható. Amennyiben a fapótlási kötelezettséggel érintett ingatlanon hitelt érdemlő módon bizonyítottan bontási/építési tevékenység van folyamatban, úgy a fapótlási kötelezettség kérelemre további 1 évre meghosszabbítható. A fapótlási kötelezettség meghosszabbítására irányuló – a fapótlási kötelezettség teljesítési határidejét megelőzően benyújtott – kérelemhez az elektronikus építési napló összesítő lapja csatolandó.”*

1. §

A Rendelet 7. § (3) bekezdése helyébe a következő rendelkezés lép:

*„(3) A fapótlási kötelezettség pénzbeli megváltásának mértéke:*

1. *e rendeletben foglalt szabályokkal ellentétes fakivágás esetén a kivágott fa cm-ben mért törzsátmérője szorozva a 200.000,- Ft összegű kompenzációs alappal*
2. *amennyiben a fás szárú növények helyben történő pótlására az ingatlan adottságai miatt – hitelt érdemlő módon igazoltan – nincs lehetőség, és más ingatlan területén történő fapótlás nem jelölhető ki*

*ba) darabszámban meghatározott fapótlási kötelezettség esetén a darabszám szorozva a 500.000.- Ft összegű kompenzációs alappal*

*bb) törzsátmérőben meghatározott fapótlási kötelezettség esetén a cm-ben mért törzsátmérő szorozva a 130.000.- Ft összegű kompenzációs alappal.”*

1. **§**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

1. **§**

E rendelet rendelkezései a hatályba lépését követően indult ügyekben alkalmazandóak.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2022. ………napján a Szervezeti- és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu/) honlap szerkesztője részére.

**Tóth László**

**jegyző**

# Általános indokolás

A fás szárú növények védelmérőlszóló Budapest Főváros VII. kerület Erzsébetváros Önkormányzata Képviselő-testületének 37/2015. (X.30.)számú önkormányzati rendelete egyes eljárási hivatkozásai pontosítást igényelnek a kérelmezők (építtetők), jogalkalmazók szempontjából egyaránt.

**Részletes indokolás**

1. **§**

A bontási/építési tevékenységgel érintett ingatlanokon a bontási/építési tevékenység végzésének időtartama alatt a fapótlás nem teljesíthető. Amennyiben építtető a kivitelezési tevékenység megkezdését hitelt érdemlően igazolni tudja, úgy a tényleges fapótlások teljesítése érdekében indokolt a jelenlegi lehetőségeken túlmenően a kötelezettség további hosszabbítása

1. **§**

A fapótlás pénzbeli megváltásának mértékéről a Rendelet annak megalkotásától kezdődően rendelkezik. A pénzbeli megváltás összegében a Rendelet 2015. december 1-ei hatályba lépésétől számított időszakban nem történt változtatás. Figyelemmel a hatályba lépést követően eltelt közel 7 év gazdasági környezetet érintő változásaira indokoltnak mutatkozik a fapótlás pénzbeli megváltás összegének emelése.

**3-4.§**

A rendelet hatálybalépéséről valamint hatályvesztéséről rendelkezik.