1. sz. melléklet: **Környezeti zaj, és rezgésterhelési határértékek a belső-erzsébetvárosi állapotok tükrében – tanulmány + kivonatok az akusztikai szakvéleményből**

A környezeti zaj- és rezgésterhelési határértékek megállapításáról szóló [*27/2008. (XII. 3.) KvVM-EüM együttes rendelet*](https://net.jogtar.hu/jogszabaly?docid=A0800027.KVV) (2a7/2008-as rendelet)szerint az „üzemi és **szabadidős zajforrások**”**zajterhelési határértékei éjszaka (22 óra és 6 óra) között „nagyvárosias beépítésű” lakóterületen 45 db**. **Lakóingatlanon belül, lakószobában 30 db**. A környezeti zaj és rezgés elleni védelem egyes szabályairól szóló [*284/2007. (X. 29.) Korm. Rendelet*](https://net.jogtar.hu/jogszabaly?docid=a0700284.kor) (Zajrendelet) 10. § (1) bekezdése alapján egyébként zajkibocsátási határérték megállapítására van szüksége többek között a vendéglátóhelyeknek is, amelyek akár „szabadidős zajforrást” szeretnének üzemeltetni (gy.k. a zeneszolgáltatás is idetartozik), ebben a környezetvédelmi hatóság jár el.

 A határérték megállapítása nem egyszerű, a 27/2008-as rendelet 5. §-a adhat kiindulópontot, illetve a zajkibocsátási határértékek megállapításának, valamint a zaj- és rezgéskibocsátás ellenőrzésének módjáról szóló [*93/2007. (XII. 18.) KvVM rendelet*](https://net.jogtar.hu/jogszabaly?docid=a0700093.kvv)(93/2007-es KvVM rendelet), egyébiránt a különféle zajkibocsátási határérték egy-egy konkrét vendéglátóhelyre vonatkozóan közérdekű adatnak számítanak. A határérték megállapításánál fontos fogalom még a Zajrendeletben meghatározott **hatásterület** (**a környezeti zajforrás vélelmezett hatásterülete a környezeti zajforrást magába foglaló telekingatlan és annak határától számított 100 méteres távolságon belüli terület**”) , ami a belvárosban jellemzően a zajtól védendő épületeket, a környező lakóingatlanokat érinti. A legtöbb esetben **a zajkibocsátási határértékeknek az épületek védendő homlokzata előtt 2 m-re (illetőleg a nyílászárótól „általában 2 m-re”), a padlószint felett 1,5 m magasan kell teljesülniük**.  Tehát egy vendéglátóhely „szabadidős zajkibocsátásából”, zeneszolgáltatásából származó zaj nagyon leegyszerűsítve a hatásterületén lévő lakóépületnél az egyes lakások esetében kívül, az ablaktól 2 m-re **nem haladhatja meg a 45 decibelt a legnagyobb zajterhelést adó fél órában**(a 27/2018-as rendelet 2. § (2) bekezdés b) pontja szerint).

A valóságban a helyzet jóval bonyolultabb, Belső-Erzsébetvárosban alig 0.8 km²-es területen található rengeteg – **mértékadó becslések szerint is legalább 150, 24 órán túl nyitva tartó – szeszes italt kiszolgáló, zeneszolgáltatást nyújtó szórakozóhely esetén a hatásterületeknél nyilvánvalóan átfedés van, sok helyen alig néhány m-re vannak egymástól a vendéglátóhelyek (Gozsdu Udvar, Madách Imre út, Kazinczy utca stb.)**, a zajkibocsátási határérték megállapításánál a hatásterület több tényezőtől függ, úgy, mint a Zajrendelet 2. § l) pontjában meghatározott **háttérterheléstől** („a környezeti zajforrás hatásterületén a vizsgált forrás működése nélkül, de a forrás típusának megfelelő zajterhelés”). Az utcai tömeg, vagy a vendégek által okozott zajtól függetlenül is, józan ésszel végiggondolva, ilyen mennyiségű, és ennyire szűk területre koncentrálódott kocsma esetén szinte elképzelhetetlen, hogy ne lépjék át a megállapított zajkibocsátási határértékeket (jóindulattal feltételezve, hogy mindegyik VII. kerületi zenés vendéglátóhely rendelkezik ilyennel, azaz van „engedélyük” a zeneszolgáltatásra), de a gyakorlatban ez úgy működik, hogy minél többen vannak a helyen belül, annál hangosabb a zene is. Lehet tovább fokozni a helyzetet, ha bárki megnézi az önkormányzat „[világörökségi nyilvántartását](https://erzsebetvaros.hu/hirek/oldal/1/tajekoztato--764?fbclid=IwAR2oLaHRc2x75_gKsrzJeOAVGgulT2R4Cy140Dt7VK2Uxny1wcRKj9YcoNk)”, mely szerint a **Belső Erzsébetváros világörökségi területén található szórakozóhelyek össz. kapacitása (azaz, ha egyidejűleg mind tele lennének) 15000 fő fölött van**, és ez a szám teraszok, partyhostelek nélkül értendő.

A [világörökségi terület](https://www.vilagorokseg.hu/_upload/editor/Baba_fele_terkepek/Ba__ba_Budapest_v_vila__go__ro__kse__g_0117.jpg), pontosabban a világörökségi helyszín védőövezete (a világörökségről szóló 2011. évi LXXVII. törvény (Vötv.) 1 §  5.  pontja szerinti világörökségi terület:  „a világörökségi helyszín és annak védőövezete”), tehát aKirály utca – Károly körút – Dohány utca – Klauzál utca, Klauzál tér, Csányi utca által határolt területet jelenti, ez **a „bulinegyed” hozzávetőlegesen 70%-a**, Belső Erzsébetváros területe ugyanis a Király utca – Károly körút – Rákóczi út – Erzsébet körút által határolt részt jelenti, az itt található vendéglátóhelyek teljes befogadóképessége meghaladhatja a 25 ezer főt (mégegyszer: ez csak a szórakozóhelyek befogadóképességét jelenti). Számos vendéglátóhely csinálta/csinálja azt, hogy az utcán is kiszolgálja a vendégeit (Dzzs, Telep, Központ, Zeg Zug, [Úri Muri](https://www.youtube.com/watch?v=ZHSHJJT5-cg) stb.), aztán a nemdohányzók védelméről és a dohánytermékek fogyasztásának, forgalmazásának egyes szabályairól szóló [*1999. évi XLII. törvény*](https://net.jogtar.hu/jogszabaly?docid=99900042.TV) 2012-es módosítása után a szórakozóhelyekről kiszoruló dohányosok nagy számban tartózkodnak a közterületen a kocsmák közelében, ott vannak a helyek között folyamatosan vonuló kisebb-nagyobb csoportok, vagy az akár 50-100 fős [*pub crawl*](https://youtu.be/jZ74SNMoxpg?t=31)ok. **Ha csak 5%-os kihasználtsággal működnének a helyek, az is ezres nagyságrendű tömeget jelent**, [*az egyik romkocsma (társ)tulajdonosa, már 3.5 évvel ezelőtt is napi 4000 vendégről tett említést*](https://turizmus.com/turizmus-panorama/huzoember-zsendovits-abel-egy-igazi-urbanista-tp-2015-december-1137530) (a – hivatalosan… – 560 fős befogadóképességű szórakozóhely esetén), és ez csak egy vendéglátóhely a sokszázból, nem nehéz kikövetkeztetni, hogy mekkora tömeg lehet jelen az utcákon (is), és ez önmagában milyen hangerővel járhat, ráadásul egyes szórakozóhelyek csúcsidőben jóval több embert engednek be, mint ami a hivatalos befogadóképességben szerepel, emellett figyelembe kell venni még a helyek zeneszolgáltatását, a taxikat (dudálás, zenélés), kisebb (de nem elhanyagolható) mértékben a túlárazott sütőport, majoránnát fogalmazók, lányokat futtatók autóiból áradó basszust, illetve a motorzajt, a riksákat (üvöltő utas és/vagy zene), a tömegtartózkodásra alkalmas épületben található, ezres befogadóképességű (rom)diszkók környékét, ahol a bejáratnál százas sorok várnak a bejutásra egy átlagos hétvégén, a teraszokon beszélgető, vagy üvöltöző vendégeket.

Elképesztő zajterhelésnek van kitéve Budapest legkisebb, legsűrűbben beépített és lakott kerületének harmadrésze, arról nem is beszélve, hogy a **szűk utcákon ezek a hangok felerősödnek**:

„A földfelszín hatása erősen függ a talaj minőségétől. Beton, ill. a gyárak környékén a döngölt földfelület által okozott „hanggyengülés” -3 dB (azaz erősödés lép fel), míg pl. a fűvel borított talaj esetében az erősen frekvenciafüggő hanggyengülés széles tartományban változhat.

**Az épületek fala jó hangvisszaverő felületként viselkedik.** Ennek megfelelően a „gyengülés” értéke -3 dB, azaz ***erősödés lép fel***.”

(Forrás: Bozóki Zoltán: [*Zaj és rezgésvédelem*](http://www.sze.hu/~bedoa/Nappali/Zaj%20%C3%A9s%20rezg%C3%A9sv%C3%A9delem/hefopos%20zaj%20rezg%E9s%20jegyzet/zaj/03%20Hangterjed%E9s.doc))

A zajtérképről, illetőleg a mérési eredményekből nem lehet minden kétséget kizáróan megállapítani, hogy az adott vendéglátóhely zeneszolgáltatásából, az érkező, vagy távozó, esetleg kint cigarettázó, ordítozó vendégeiktől, a nagyobb helyek esetén a taxiktól avagy mindezekből együttesen származik a zaj, utóbbira jó példa lehet az ELLÁTÓház, ahonnan az őrjöngő pub crawlok, a stag partyk, a nyitott ajtónál kiáramló hangos zene, illetőleg a számtalan taxi, vagy a riksák mélynyomója egyaránt komoly zajszennyezést okoz, ami meg is látszik a számokon, 2017-2018-ban is bőven **70 db fölötti** átlag éjjeli zajszinttel.