|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve:

Városüzemeltetési Bizottság

**ELŐTERJESZTÉS**

**A Képviselő-testület** **2022. október 19-ei rendes ülésére**

|  |  |
| --- | --- |
| **Tárgy:** | Javaslat a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására |

**Készítette:**

Csüllög Szilvia Márta

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Erzsébetváros Önkormányzata területén, köszönhetően a belvárosias jellegének, valamint a turistákat vonzó látványosságoknak, vagy akár az itt található széles spektrumú vendéglátó tevékenységnek, már a korábbi években is gyakori volt a különféle kereskedelmi jellegű turisztikai célú tevékenységek végzése, azonban az elmúlt időszakban több lakossági bejelentés is érkezett a környezetet zavaró, nem megfelelő módon kezelt és kontrollált, ettől függetlenül mégiscsak egyértelműen szervezett kocsmatúrák közterületen való megjelenésével kapcsolatban.

A kocsmatúra tartását – a fentiekre való tekintettel – a Képviselő-testület már ezt megelőzően is a közösségi együttélés szabályaival ellentétes magatartásnak nyilvánította a kerületünkben, ennek ellenére a szervezők általi félreértések elkerülése, a jogszerű és egyértelmű hatósági eljárások lefolytatása, azaz a jogbiztonság érdekében szükséges lenne további részletszabályok megállapítása is.

A veszélyhelyzettel összefüggő átmeneti szabályokról szóló 2021. évi XCIX. törvény rendelkezése, mely szerint a közterület használatára 2022. szeptember 30. napjáig a közterülethez közvetlenül csatlakozó vendéglátó üzletnek az üzemeltetője, bérlője vagy tulajdonosa közterület-használati hozzájárulás megfizetése nélkül ingyenesen jogosult, az abban foglalt időbeli meghatározás okán hatályát vesztette.

Figyelembe véve az elmúlt évek tapasztalatait, valamint azt, hogy nemcsak a vendéglátó üzletek lehetőségei, de a közterület-használat körülményei is megváltoztak a pandémia alatt, szükséges egyes, a vendéglátó teraszok közterületen történő elhelyezésére vonatkozó szabályok módosítása, vagy egyes esetekben pontosítása, amelyek közül kiemelendő elsősorban a gyalogosforgalmat eddig esetlegesen akadályozó dobogók megszüntetése, illetve az ezek nélkül elhelyezett teraszok megfelelő körülhatárolásának megoldása.

Mindezeken felül a jelen rendelet-tervezet reflektálni kíván arra a tényre is, hogy az ingatlanpiac elmúlt időszakban történő egyértelmű és örvendetes fellendülésével egyidejűleg az ezzel kapcsolatos közterület-használat is jól érzékelhetően megnövekedett, ami jelentős megterhelést jelent mind a közúti forgalom megfelelő szervezésére, mind pedig a meglévő lakossági várakozóhelyek használatára is. Ezen felül mindez az Önkormányzat részére is további terheket, költségeket ró a szükséges forgalmi rend fenntartása, és a közút állapotának megtartása tekintetében is, ezért nemcsak javasolt, de indokolt is az ezzel összefüggő közterület-használati díjak – egyébiránt a szomszédos kerületek gyakorlatával összhangban történő – emelése. A díjak emelésével a kerületben található társasházak közös tulajdonában található részein végzett építési-, felújítási-, karbantartási-, veszélytelenítési munkáinak költségei természetesen nem változnak, annak esetleges közterület-használata továbbra is díjmentes marad.

**Hatásvizsgálat**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelet-tervezet megfelel a helyi sajátosságoknak, a költségvetésre gyakorolt hatása az egyes közterület-használati díjak emelése tekintetében pozitív.

**2. A jogszabály környezeti és egészségi következményei**

A rendelet-tervezet környezeti hatásai a közterületen történő kereskedelmi jellegű turisztikai célú tevékenységek visszaszorításával összefüggésben egyértelműen pozitívak, közvetlen egészségi következmények nem feltételezhetők.

**3. A jogszabály adminisztratív terheket befolyásoló hatásai**

A rendelet hatálybalépésével az adminisztratív terhek nem változnak.

**4. A jogszabály megalkotásának szükségessége, a jogalkotás elmaradásának várható következményei**

A rendelet megalkotását a közterületen történő kereskedelmi jellegű turisztikai célú tevékenységek növekedése, valamint a vendéglátó teraszokkal összefüggő magasabb szintű jogszabályi rendelkezések változása, és ennek megfelelően a helyi viszonyokkal való összehangolása indokolja.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

Fentiek alapján kérem a Tisztelt Képviselő-testületet az előterjesztés megtárgyalására, és Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosítására vonatkozó rendelet-tervezetet elfogadására.

Budapest, 2022. október 10.

**Niedermüller Péter**

**polgármester**

Melléklet:

* rendelet-tervezet