|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2022. október 19-ei rendes ülésére**

|  |  |
| --- | --- |
| **Tárgy:** | Javaslat a Bischitz Johanna Integrált Humán Szolgáltató Központ FECSKE szolgáltatás Szakmai Programjának módosítására, valamint a szolgáltatásra vonatkozó rendelet megalkotására |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**A határozatok elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

**Tisztelt Képviselő-testület!**

A 2022. július 13. napján megtartott Képviselő-testületi ülésen elfogadásra került a Bischitz Johanna Integrált Humán Szolgáltató Központ *(továbbiakban: Humán Szolgáltató)* által kezdeményezett FECSKE szolgáltatás, amelyet a meglévő szolgáltatásai mellett, önálló projektként 2022. szeptember 1. napján tervezett elindítani. Ezzel egyidejűleg a Képviselő-testület elfogadta a szolgáltatásra vonatkozó Szakmai Programot, valamint a Budapest Főváros VII. kerület Erzsébetváros Önkormányzat Képviselő-testületének a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendeletének *(továbbiakban: Szociális rendelet)* módosítását.

A szolgáltatás azzal a céllal jött létre, hogy a fogyatékkal élő személyeket, gyermekeket nevelő, gondozó családok részére biztosítsanak képzett szakembereik által kísérést és otthoni felügyeletet, szem előtt tartva, hogy ezzel tehermentesítsék azon családokat, akik fogyatékkal élő személyeket saját otthonukban gondoznak.

A FECSKE szolgáltatás igénybevételére azok az Erzsébetvárosban élő családok jogosultak, amelyekben fogyatékos gyermeket vagy felnőttet, sajátos nevelési igényű (SNI) gyermeket, halmozottan súlyosan sérült személyt gondoznak; ahol az ellátottat egyedülálló szülő, gondviselő neveli; illetve a munkahely megtartása és a munkaerő piacra való visszatérés érdekében történik a szolgáltatás igénybevétele.

A FECSKE szolgáltatásra vonatkozóan Budapest Főváros Kormányhivatala Gyámügyi és Igazságügyi Főosztály Szociális és Gyámügyi Osztálya *(továbbiakban: Kormányhivatal)* szakmai egyeztetést követően megállapította, hogy a szolgáltatás nem illeszthető be az engedélyköteles szociális és gyermekvédelmi szolgáltatások körébe, mivel a program olyan szolgáltatási elemeket tartalmaz, amelyek nem kapcsolhatók az engedélyezéshez, tekintve, hogy a szolgáltatások részelemeit öleli fel, így **nem engedélyköteles.** Az Önkormányzat saját lakosai részére azonban nyújthatja ezeket a szolgáltatási elemeket, mint egy egyedi szolgáltatást. Erre való tekintettel a Szakmai Program a Humán Szolgáltató részéről átdolgozásra került, amelyet a *Határozati javaslat 1. számú melléklete* tartalmaz. A módosítás során pontosabban került meghatározásra a bevezető rész; a FECSKE szolgálat célja; az ellátottak és jogosultak köre; a jogosultsági feltételek; illetve az igénybevétel igazolására alkalmas szakvélemények. Átdolgozásra került továbbá a FECSKE szolgálat feladata; biztosításának feltétele; a FECSKE szolgálat tevékenysége; az otthoni felügyelet és kísérés során végzett teendők köre; a FECSKE szolgálat működési rendje; a megállapodás megszűnése; a szolgáltatási díjra fizetésére vonatkozó szabályok; ellátottak és a szolgáltatást végzők jogai; a megállapodás és a személyi nyilvántartó lap.

A 2022. szeptember 21. napján megtartott Képviselő-testületi ülésen a Kormányhivatallal történő egyeztetéssel összhangban módosításra került a Szociális rendelet, aminek értelmében a FECSKE szolgáltatásra vonatkozó 37/B. §., továbbá a *7. számú* *mellékelt* 2022. október 31. napjával hatályát veszti. Az Önkormányzatnak azonban a FECSKE szolgáltatást továbbra is szándékában áll a kerületi lakosok számára biztosítani, így ezt külön rendelet megalkotásával szükséges szabályozni.

Mindezekre tekintettel a FECSKE szolgáltatás Szakmai Programjának módosításáról dönteni szükséges, a 336/2018. (XI.14.) számú Képviselő-testületi határozattal az MKSZB hatáskörébe utalt a Bischitz Johanna Integrált Humán Szolgáltató Központ által biztosított ellátásokra vonatkozó szakmai programokkal összefüggő döntéseinek hatáskörét ideiglenesen visszavéve. A szolgáltatást pedig szükséges önálló rendeletben szabályozni, valamint a szolgáltatási díjról szóló melléklettel kiegészíteni.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének a FECSKE szolgáltatásról szóló önkormányzati rendelet megalkotásának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelet megalkotásával az Önkormányzat elismeri, hogy a fogyatékkal élő személyek nevelése, gondozása többletenergiát kíván a családoktól, ezért szándékában áll az érintett kerületi családokat külön szolgáltatással is támogatni. A szolgáltatás biztosításával az Önkormányzat hozzájárul a fogyatékkal élő személyek és családtagjaik társadalmi életbe történő minél teljesebb részvételéhez és aktivitásához. Segíti a családtagok ellátó képességének és gazdasági önállóságának fokozását. Elősegíti a fogyatékos személy családtagjainak munkaerő-piaci (re)integrációját, valamint hozzájárul a különböző társadalmi csoportok közötti szakadék áthidalásához és az esélyegyenlőség megteremtéséhez.

**2. A jogszabály környezeti és egészségi következményei**

A rendelettervezetnek közvetlen környezeti vagy egészségügyi következményei nincsenek.

**3. A jogszabály adminisztratív terheket befolyásoló hatásai**

A rendelettervezet nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A rendeletalkotás szükségességét indokolja, hogy az Önkormányzat olyan önként vállalt feladatot kíván biztosítani, amelyet a szociális és gyermekvédelmi feladatok ellátásának kiegészítéseként, egyedi szolgáltatásként nyújt.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet többlet személyi,szervezeti, tárgyi feltételt, valamint többlet pénzügyi forrást nem igényel.

***Kérem a Tisztelt Képviselő-testületet az előterjesztés megtárgyalására és a rendelettervezet, valamint a határozati javaslatok elfogadására.***

**HATÁROZATI JAVASLAT**

**I.**

**Budapest Főváros VII. kerület Erzsébetváros Önkormányzata Képviselő-testületének …/2022. (X. 19.) határozata a Művelődési, Kulturális és Szociális Bizottság részére biztosított hatáskör ideiglenes visszavételéről**

Budapest Főváros VII. kerület Erzsébetváros Önkormányzata Képviselő-testülete úgy dönt, hogy a 336/2018. (XI.14.) határozatával a Művelődési, Kulturális és Szociális Bizottság hatáskörébe utalt Bischitz Johanna Integrált Humán Szolgáltató Központ által biztosított ellátásokra vonatkozó szakmai programokkal összefüggő döntéseinek hatáskörét jelen döntésével, jelen előterjesztésben szereplő szakmai programmal kapcsolatos döntés meghozatala esetében ideiglenesen visszaveszi.

**Határidő:** azonnal

**Felelős:** Niedermüller Péter polgármester

**II.**

**Budapest Főváros VII. kerület Erzsébetváros Önkormányzata Képviselő-testületének …/2022. (X.19.) határozata a FECSKE szolgáltatás módosított szakmai programjának elfogadásáról**

1. Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy a határozati javaslat 1. sz. melléklete szerinti tartalommal elfogadja a Bischitz Johanna Integrált Humán Szolgáltató Központ FECSKE szolgáltatásának módosított szakmai programját.

**Felelős**: Niedermüller Péter polgármester

**Határidő**: azonnal

Budapest, 2022. szeptember 29.

**Niedermüller Péter**

**polgármester**

Melléklet:

- Rendelettervezet

Előterjesztés mellékletei:

1. sz. melléklet: 189\_2022\_VII.13.\_KT kivonat\_MKSZB hatáskör ideiglenes visszavétele
2. sz. melléklet: 191\_2022\_VII.13.\_KT kivonat\_FECSKE Szakmai Program elfogadása
3. sz. melléklet: FECSKE szolgáltatás szakmai programja

Határozati javaslat mellékletei:

1. sz. melléklet: FECSKE szolgáltatás szakmai programjának 1. sz. módosítása