|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve:

Pénzügyi és Kerületfejlesztési Bizottság

Városüzemeltetési Bizottság

**ELŐTERJESZTÉS**

**A Képviselő-testület 2022*.* október19 -ei**

**rendes ülésére**

|  |  |
| --- | --- |
| **Tárgy:** | Belső-Erzsébetváros átfogó forgalomcsillapításával kapcsolatos döntések |

**Készítette:**

dr. Jávori Péter

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

|  |
| --- |
| **Budapest Főváros VII. Kerület Erzsébetváros Önkormányzata**  **Niedermüller Péter Polgármester** |

**Tisztelt Képviselő-testület!**

A Budapest VII. Kerület Erzsébetvárosban megvalósított „Belső-Erzsébetváros átfogó forgalomcsillapítása” nevű pilot projekt (a továbbiakban: Projekt) 2020. július 27-én kezdődött meg. Budapest VII. Kerület Erzsébetváros Önkormányzatának Képviselő-testülete 582/2020. (VII.22.) (1. sz. melléklet), 583/2020. (VII.22.) (2. sz. melléklet) és 584/2020. (VII.22.) határozataival (3. sz. melléklet) támogatta a Projekt megvalósítását. A Projekt célja az volt, hogy az átmenő forgalmat – forgalomtechnikai eszközökkel – csökkentse, és a gyalogos- és kerékpárosforgalom lehetőségeit javítsa.

A lakossági tapasztalatok és felmerült közlekedéstechnikai javaslatok alapján a belső-erzsébetvárosi forgalomcsillapítás második, módosított időszaka 2020. szeptember 21-étől indult el, majd Budapest Főváros VII. Kerület Erzsébetváros Önkormányzata Képviselő-testülete 682/2020. (X.21.) határozatával (4. sz. melléklet) úgy döntött, hogy a „Belső-Erzsébetváros átfogó forgalomcsillapítása” pilot projekttel kialakított új forgalmi rend 2021. február 28-áig meghosszabbításra kerüljön.

A veszélyhelyzet kihirdetéséről szóló 478/2020. (XI.3.) Korm. rendelet alapján bevezetett ingyenes parkolás ellehetetlenítette, hogy ezen időszak fennállása alatt valós képet kapjunk a forgalomcsillapítás eredményeiről, ami akadályozta a végleges döntések meghozatalát, ezért Budapest Főváros VII. Kerület Erzsébetváros Önkormányzatának Polgármestere a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglalt jogköre alapján 176/2021. (II.17.) határozatával (5. sz. melléklet) úgy döntött, hogy a Projekt keretében kialakított új forgalmi rend fennmarad a veszélyhelyzet idején alkalmazandó további védelmi intézkedésekről szóló 479/2020. (XI. 3.) Korm. rendelet 8. § a) pontja által bevezetett ingyenes parkolás megszűnésétől számított 180. napig, majd Budapest Főváros VII. Kerület Erzsébetváros Önkormányzata Képviselő-testülete 727/2021. (XI.17.) határozatával (6. sz. melléklet) úgy döntött, hogy a „Belső-Erzsébetváros átfogó forgalomcsillapítása” projekt keretében kialakított új forgalmi rend fennmarad 2022.06.30-ig.

A parkolási feszültség további csökkentéséhez Erzsébetváros közterületén a Fővárosi Önkormányzat, a Projekt forgalomtechnikai lebonyolításában résztvevő Budapest Közlekedési Központ Zrt. és Budapest Közút Zrt., illetve Erzsébetváros Önkormányzata (a továbbiakban: Projekt team) közötti előzetes egyeztetések alapján a lakosság számára - a fizető parkolási időn túli időszakra vonatkozó - kizárólagos használatú parkolóhelyek kerültek kijelölésre, amelyek jelentősen javítottak a lakosság esti órákra vonatkozó parkolási lehetőségein.

A kizárólagos használatú parkolóhelyek kialakításával párhuzamosan a mikromobilitási járművek szabad parkolását rendező, valamint a gépjárművek használatának mellőzését elősegítő mikromobilitási pontok (továbbiakban Mobi pont) kijelölése is megtörtént.

Tekintettel arra, hogy a Projekt teljesen összekapcsolódott a kizárólagos lakossági parkolással és a Mobi pontokkal, a helyi lakosok a szabad parkolóhelyeket így rövidebb időn belül találhatják meg, a lakók és a közlekedők nagyobb arányban mellőzhetik a gépjárművek használatát, ezzel a kerülő utakra kényszerülő gépjárművek száma is csökkenhet.

A Projekt a forgalmi rend módosításával csökkenti az átmenő forgalmat, illetve kényszeríti a közlekedőket lassúbb és hosszabb úton történő haladásra, azonban a helyi lakosok is sok esetben indokolatlan kerülőkre kényszerülnek. Ennek megoldása érdekében a Projekt team Belváros-Lipótváros mintájára lakossági behajtási-várakozási rendszert tervez.

Belső-Erzsébetváros a forgalomcsillapítás következményei okán ún. kvázi-védett övezetté válik a Dohány, Wesselényi, Dob és Király utcákon áthajtási pontok létrehozásával, melyeken a védett övezet (Belső-Erzsébetváros) területén élők, ott gazdasági vagy egészségügyi tevékenységet végzők kapnának be- vagy áthajtási lehetőséget. A szabálytalanul áthajtók szankcionálása érdekében a jelzett áthajtási pontok elejére rendszámfelismerő kamerákat célszerű elhelyezni, melyek beszerzésével és üzemeltetésével Erzsébetváros Rendészeti Igazgatóságát szükséges megbízni.

A forgalomcsillapítás jelenlegi tapasztalatai és az áthajtási pontok bevezetése új forgalomirányok bevezetését is indokolja.

A Projekt team által kidolgozott, az alábbi változásokat tartalmazó átnézeti térkép (a határozati javaslat mellékletét képezi) szerinti forgalmi rend elfogadására teszek javaslatot 2023. január 2-i határidővel.

* Dob utcában a Holló utca – Kazinczy utcák között új „áthajtási pont” kerül kialakításra,
* Dob utca forgalmi irányának megváltozása a Holló utca és a Kis Diófa utca között, melyet szükséges összehangoltan kezelni a Dob utcai új áthajtási pont forgalomtechnikai kialakításával,
* Kis Diófa utca forgalmi irányának megfordítása a Dob utca és Király utca között,
* Klauzál utca forgalmi iránya a Dohány utca - Wesselényi utca között módosításra kerül,
* Klauzál téren a Klauzál utcától a Nyár utcáig tartó rövid szakaszon „zsákutca” kerül kialakításra.

Célszerű a megváltozott forgalmi rendből adódó gépjármű forgalom csökkenésének folyamatos vizsgálata és monitorozása, emiatt szükséges a Belső-Erzsébetváros forgalomfigyelő rendszerének kidolgozása, mely feladattal az EVIN Nonprofit Zrt.-t javasolom megbízni.

Kérem a Tisztelt Képviselő-testületet, hogy támogassa a határozati javaslatot.

**Határozati javaslatok**

**Budapest Főváros VII. kerület Erzsébetváros Önkormányzata Képviselő-testületének …./2022. (X.19.) határozata a „Belső-Erzsébetváros átfogó forgalomcsillapítása” projektről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a „Belső-Erzsébetváros átfogó forgalomcsillapítása” projekt keretében kialakított forgalmi rend fennmarad 2023.01.01-ig.
2. hozzájárul „Belső-Erzsébetváros átfogó forgalomcsillapítása” projekt keretében kialakított, a jelen határozat mellékletét képező átnézeti térkép szerinti forgalmi rend kialakításához 2023. 01. 02. napjától;
3. felkéri az EVIN Nonprofit Zrt.-t, hogy keresse meg a forgalomtechnikai kezelőt, a Budapest Közút Zrt.-t, hogy a „Belső-Erzsébetváros átfogó forgalomcsillapítása” keretében kialakított, a jelen határozat mellékletét képező átnézeti térkép szerinti forgalmi rend véglegesítéséhez szükséges intézkedések megtétele érdekében.

**Felelős:** Niedermüller Péter polgármester

**Határidő**: azonnal

**Budapest Főváros VII. kerület Erzsébetváros Önkormányzata Képviselő-testületének …./2022. (X.19.) határozata a „Belső-Erzsébetváros átfogó forgalomcsillapítása” projekt kapcsán áthajtási pontokról és áthajtási engedélyekről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. „Belső-Erzsébetváros átfogó forgalomcsillapítása” projekt keretében kialakított, a jelen határozat mellékletét képező átnézeti térképen meghatározott áthajtási pontokra vonatkozó áthajtási engedélyre jogosultak a Belső-Erzsébetváros területén élők, ott gazdasági vagy egészségügyi tevékenységet végzők;
2. felkéri az EVIN Nonprofit Zrt.-t, hogy „Belső-Erzsébetváros átfogó forgalomcsillapítása” projekt keretében kialakított, a jelen határozat mellékletét képező átnézeti térképen meghatározott áthajtási pontokra vonatkozó áthajtási engedélyek kiadásához az arra vonatkozó jogszabályokkal összhangban tegye meg a szükséges intézkedéseket.

**Felelős:** Niedermüller Péter polgármester

**Határidő**: azonnal

**3.**

**Budapest Főváros VII. kerület Erzsébetváros Önkormányzata Képviselő-testületének …./2022. (X.19.) határozata a „Belső-Erzsébetváros átfogó forgalomcsillapítása” projekt kapcsán rendszámfelismerő kamerákról az áthajtási pontoknál**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul „Belső-Erzsébetváros átfogó forgalomcsillapítása” projekt keretében kialakított, a jelen határozat mellékletét képező átnézeti térképen meghatározott áthajtási pontok elejére rendszámfelismerő kamerák elhelyezéséhez;
2. felkéri Erzsébetváros Rendészeti Igazgatóságát a „Belső-Erzsébetváros átfogó forgalomcsillapítása” projekt keretében kialakított, a jelen határozat mellékletét képező átnézeti térképen meghatározott áthajtási pontok elejére rendszámfelismerő kamerák beszerzésére, elhelyezésére és üzemeltetésére; a vonatkozó jogszabályokkal összhangban a szükséges intézkedések megtételére;
3. felkéri a Polgármestert, hogy Erzsébetváros Rendészeti Igazgatósága részére a szükséges fedezetet biztosítsa.

**Felelős:** Niedermüller Péter polgármester

**Határidő**: azonnal

**4.**

**Budapest Főváros VII. kerület Erzsébetváros Önkormányzata Képviselő-testületének …./2022. (X.19.) határozata a „Belső-Erzsébetváros átfogó forgalomcsillapítása” projekt kapcsán forgalomfigyelő rendszer kidolgozása**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul „Belső-Erzsébetváros átfogó forgalomcsillapítása” projekt megvalósulását követő forgalmi rendből adódó gépjármű forgalom csökkenésének folyamatos vizsgálatához és monitorozásához;
2. felkéri az EVIN Nonprofit Zrt.-t, hogy „Belső-Erzsébetváros átfogó forgalomcsillapítása” projekt megvalósulását követő forgalmi rendből adódó gépjármű forgalom csökkenésének folyamatos vizsgálata és monitorozása érdekében az arra vonatkozó jogszabályokkal összhangban tegye meg a szükséges intézkedéseket.

**Felelős:** Niedermüller Péter polgármester

**Határidő**: azonnal

Melléklet:

1. sz. melléklet: a Képviselő-testület 582/2020. (VII.22.) határozata
2. sz. melléklet: a Képviselő-testület 583/2020. (VII.22.) határozata
3. sz. melléklet: a Képviselő-testület 584/2020. (VII.22.) határozata
4. sz. melléklet: a Képviselő-testület 682/2020. (X.21.) határozata
5. sz. melléklet: a Képviselő-testület 176/2021. (II.17.) határozata
6. sz. melléklet: a Képviselő-testület 727/2021. (XI.17.) határozata

A határozati javaslat melléklete: Átnézeti térkép

Budapest, 2022. október 6.

Niedermüller Péter

polgármester