**Budapest Főváros VII. kerület Erzsébetváros Önkormányzata Képviselő-testületének .../2022. (...) önkormányzati rendelete**

**a Budapest Főváros VII. kerület Erzsébetváros Önkormányzata Képviselő-testületének az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete Magyarország Alaptörvényének 32. cikk (2) bekezdésében meghatározott jogalkotói hatáskörében, a kereskedelemről szóló 2005. évi CLXIV. törvény 6. § (4) bekezdésében és a 12. § (5) bekezdésében kapott felhatalmazás alapján az üzletek éjszakai nyitvatartási rendjéről szóló 25/2020. (VI.25.) önkormányzati rendelet módosításáról a következőket rendeli el:

**1**. **§**

Az üzletek éjszakai nyitvatartási rendjéről szóló 25/2020. (VI.25.) Önkormányzati rendelet (a továbbiakban: Ör.) 1. alcíme a következő 1/A. §-sal egészül ki:

*„1/A. § E rendelet alkalmazásában:*

*1. zártkörű rendezvény: a vendéglátó üzletben, nem nyilvánosan meghirdetett, kizárólag zárt vendégkör részére rendezvényszervező vagy a vendéglátó üzlet üzemeltetője által szervezett rendezvény.*

*2. terasz: a vendéglátó üzlet működésével összefüggő, köz- vagy magánterületen elhelyezett vendéglátás céljára szolgáló terület, ide értve az ott elhelyezett bútorokat, valamint építményeket is.”*

**2**. **§**

Az Ör. 4. és 5.§-a helyébe a következő rendelkezések lépnek:

*„4. § (1) Az Önkormányzat közigazgatási területén belül található vendéglátást folytató üzletek (a továbbiakban: vendéglátó üzlet) – a szállodákban működő üzletek kivételével – 24 és 6 óra között nem tarthatnak nyitva.*

*(2) Az Önkormányzat közigazgatási területén belül található, vendéglátó tevékenységet nem folytató üzletek 22 és 6 óra között nem tarthatnak nyitva kivéve, ha 22 és 06 óra között szeszesitalt nem forgalmaznak, továbbá a szeszesital forgalmazásának ezen időszakban történő tilalmáról, illetve beszüntetéséről a vásárlókat írásban, általuk jól látható helyen tájékoztatják.*

*(3) Az Önkormányzat közigazgatási területén belül található vendéglátó üzletek teraszai 22 és 6 óra között nem tarthatnak nyitva.*

*(4) A vendéglátó üzletben vagy a teraszon zártkörű rendezvény az üzlet bejelentett nyitvatartási idején túl, illetve 24 és 6 óra között nem tartható.*

*(5) Az (1)-(4) bekezdésben foglalt rendelkezések megsértése esetén a jegyző a kereskedelemről szóló 2005. évi CLXIV. törvény 9. § (4) bekezdése alapján jár el.”*

*„5. § (1) A 4. § (3) bekezdésben foglaltaktól eltérő – legfeljebb 24 óráig tartó – éjszakai nyitva tartás engedélyezhető a vendéglátó üzletek teraszai részére (a továbbiakban: terasz nyitvatartási engedély), ha az üzletet magában foglaló társasház, vagy 100 %-os önkormányzati tulajdonban lévő lakóépület és az üzletet magában foglaló ingatlannal az utcafronton határos vagy annak szélességével szemközti, 15 méteren belül lévő társasházak valamennyi közgyűlése (tulajdonosi döntéssel) az eltérő nyitva tartáshoz hozzájárultak.*

*(2) A terasz nyitvatartási engedély megadásáról az (1) bekezdésben meghatározott hozzájárulások megléte esetén Budapest Főváros VII. Kerület Erzsébetváros Önkormányzata Képviselő-testülete Városüzemeltetési Bizottsága dönt.*

*(3) Az üzlet üzemeltetőjének megváltozása esetén az új üzemeltetőnek a terasz nyitvatartási engedélyt ismételten meg kell kérnie.*

*(4) A terasz nyitvatartási engedélyt vissza kell vonni, ha*

*a) az (1) bekezdésben meghatározott jogosultak, az ott meghatározott arányban kezdeményezik;*

*b) az üzlet üzemeltetőjével szemben a közösségi együttélés alapvető szabályainak megsértése miatt helyszíni vagy közigazgatási bírság kiszabására két alkalommal sor került, és a döntések végrehajthatóvá váltak.*

**3. §**

Hatályát veszti az Ör.

1. 4. alcíme,
2. 5. alcíme
3. 6. alcíme,
4. 7. alcíme,
5. 7/A. alcíme.

**4. §**

E rendelet hatálybalépésével egyidejűleg hatályát veszti az önkormányzat tulajdonában lévő közterületen elhelyezett vendéglátó-ipari teraszok működésének rendjéről szóló 46/2012. (XII.17.) önkormányzati rendelet.

5.§

E rendelet hatálybalépésével egyidejűleg hatályát veszti a felügyeleti díjról, valamint az üzletek működésével összefüggésben elkövetett jogellenes cselekmények ellenőrzésének rendjéről szóló 46/2013. (IX.6.) önkormányzati rendelet.

6.§

E rendelet hatálybalépésével egyidejűleg hatályát veszti a Budapest Főváros VII. kerület Erzsébetváros Önkormányzata közigazgatási területén található, világörökségi területen működő, 24 és 6 óra között nyitva tartó, szeszes italt kimérő, árusító kereskedelmi, illetve vendéglátó üzletek nyilvántartásáról szóló 18/2018. (XI.22.) önkormányzati rendelet.

7.§

E rendelet hatálybalépésével egyidejűleg hatályát veszti a a közösségi együttélés alapvető szabályairól és ezek elmulasztásának jogkövetkezményeiről szóló 2/2013. (I.25.) önkormányzati rendelet

a) 6. § (3) bekezdése,

b) 8/A. §-a.

8.§

Ez a rendelet a veszélyhelyzettel összefüggő átmeneti szabályokról szóló 2021. évi XCIX. törvény 149. § (8) bekezdésének hatályon kívül helyezését követő napon lép hatályba.

9.§

(1) E rendelet hatálybalépésekor már működő, 24 és 6 óra közötti külön nyitvatartási engedéllyel rendelkező üzletek esetében a részükre kiadott engedélyek az e rendelet hatályba lépését követő 60. napon hatályukat vesztik.

(2) E rendelet hatálybalépésekor már működő teraszok esetében a részükre kiadott terasz nyitvatartási engedélyek hatályban maradnak.

(3) E rendelet hatálya alá tartozó, nem a Budapest Főváros VII. kerület Erzsébetváros Önkormányzata tulajdonában lévő közterületen elhelyezett teraszok, az e rendelet hatályba lépését követő 60. napig, 22 és 6 óra között terasz nyitvatartási engedély nélkül is nyitva tarthatnak.

(4) E rendelet rendelkezéseit a hatálybalépésekor folyamatban lévő ügyekre is alkalmazni kell.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2022….………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**INDOKLÁS**

**Általános indoklás**

A kereskedelemről szóló 2005. évi CLXIV. törvény 12. § (5) bekezdése felhatalmazást ad a települési (Budapesten a kerületi) önkormányzat képviselő-testületének, hogy a helyi sajátosságok figyelembe vételével az üzletek éjszakai (22 és 6 óra közötti) nyitvatartási rendjét szabályozza a 6. § (4) bekezdésében foglaltaknak megfelelően.

Erzsébetváros lakóitól folyamatosan érkeznek panaszok, bejelentések a kerületben lévő vendéglátóhelyek működésével, hangos zeneszolgáltatással, az éjszakai, hajnali órákban távozó vendégek hangoskodásával, garázda utcai viselkedésével kapcsolatban, mely zavarja a nyugalmukat, éjszakai pihenésüket. Gyakori panaszok a lakók részéről az üzletek érkező, vagy távozó vendégei általi zajkeltés, ordítozások, szórakozóhelyek között vonuló, kiabáló, rongáló csoportok, az üzletekből, vendéglátóhelyekből kiszűrődő zeneszolgáltatás okozta környezeti zaj és rezgés, a személygépkocsik, taxik használatából adódó zaj, dudálás, hangos zenehallgatás, leengedett ablak, vagy nyitott ajtó mellett, a gépkocsik motorjának túráztatása, hangos zeneszolgáltatás a járműről, az üzletek elé kikényszerített dohányosok által okozott zaj. Az üzletek közelségéből adódóan, a keskeny utcákon az épületek között a zajok fokozottan felerősödnek a lakókörnyezetben élők számára, megzavarva az éjszakai nyugalmukat.

A jegyző természetesen eleget tett a hatósági (elsősorban a kereskedelmi, zajvédelmi) jogköreiből eredő kötelezettségeinek, azonban az éjszaka nyitva tartó belső-erzsébetvárosi szórakozóhelyek száma oly nagy, hogy az egyedi esetekben igénybe vehető közigazgatási hatósági út nem adott megfelelő választ az üzletek éjszakai működéséből eredő helyi társadalmi feszültség kezelésére. Az urbanizáltság foka és jellege, a terület beépítettsége és népsűrűsége helyi sajátosságként indokolttá teszi, hogy az Önkormányzat – az egyedi és utólagos hatósági fellépési lehetőségeken túl – normatív módon, jogi eszközökkel védje a helyi lakosság éjszakai nyugalmát.

A rendelet a kereskedők érdekeit is figyelembe veszi, a vendéglátó üzletek nyitvatartásának 24 és 6 óra közötti korlátozása a kereskedelemről szóló 2005. évi CLXIV. törvény 6. § (4) bekezdésében nevesített 22 és 6 óra közötti nyitvatartási idő korlátozásánál megengedőbb szabályozás. A rendelet az arányosság elvének megfelelve nem foszt meg egyetlen vállalkozót, vagy vállalkozók meghatározott csoportját a vállalkozási szabadsághoz fűződő jogától, a kerületi vállalkozások között egyenlő versenyhelyzetet teremt. Mindezek figyelembe vételével került meghatározásra az üzletek éjszakai nyitvatartásának rendje.

**Részletes indoklás**

**1-2. §**

Az üzletek kötelező éjszakai zárva tartási rendjének részletes meghatározása.

**3-7. §**

Hatályon kívül helyező rendelkezések.

**8-9. §**

Hatályba léptető és átmeneti rendelkezések.