**Budapest Főváros VII. Kerület Erzsébetváros Önkormányzata Képviselő-testületének …/2022. (…) önkormányzati rendelete**

**a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében, valamint a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában meghatározott feladatkörében eljárva a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról a következőket rendeli el:

**1. §**

A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet (a továbbiakban: Rendelet) 9. § o) pontja helyébe a következő rendelkezés lép:

[Közterület-használati engedélyt kell beszerezni különösen:]

*„o) a közterület kereskedelmi-, vendéglátó-, reklám-, vagy kereskedelmi jellegű turisztikai célú (pl. kocsmatúra szervezése, tartása, idegenvezetés stb.), valamint kereskedelmet kiszolgáló szolgáltató tevékenységre (pl. sörbicikli stb.) irányuló hasznosításához (pl. vendéglátó terasz, előkert, fagylaltos pult, ital automata, hűtőszekrény, elárusító pult, TV, projektor stb.);”*

**2. §**

A Rendelet 12. §-a a következő o) ponttal egészül ki:

[Nem adható közterület-használati engedély továbbá:]

*„o) kocsmatúra szervezésére, tartására, sörbicikli közúton történő elhaladásra.”*

**3. §**

(1) A Rendelet 18. § (1) bekezdés h) pontja helyébe a következő rendelkezés lép:

[A közterület-használati engedély iránti kérelemnek tartalmaznia kell különösen:]

*„h) vendéglátó előkert, terasz elhelyezése céljából történő közterület-használat esetén az elhelyezni kívánt bútorzat (asztal, szék, egyéb) megjelölését és számát;”*

(2) A Rendelet 18. § (1) bekezdése a következő k) ponttal egészül ki:

[A közterület-használati engedély iránti kérelemnek tartalmaznia kell különösen:]

*„k) a vonatkozó helyi rendelet alapján településképi bejelentési kötelezettség alá eső építési tevékenység, építmény elhelyezése esetében a településképi bejelentés tudomásul vételére vonatkozó döntést.”*

**4. §**

(1) A Rendelet 23. § (1) bekezdése a következő e) ponttal egészül ki:

[Vendéglátó előkert, terasz járdán csak abban az esetben létesíthető, ha]

*„e) annak elhelyezése az úttesttől legalább 0,5 méter széles biztonsági sáv meghagyásával történik.”*

(2) A Rendelet 23. §-a a következő (2a) bekezdéssel egészül ki:

*„(2a) Vendéglátó előkert, terasz esetében a Önkormányzat az (2) bekezdésben meghatározottakon túl, vagy ahelyett előírhatja egyéb körülhatárolás (pl. felfestés, mobil korlát stb.) létesítését is.”*

(3) A Rendelet 23. § (7) bekezdése helyébe a következő rendelkezés lép:

*„(7) Vendéglátó előkert, terasz területén zene szolgáltatása, valamint bármilyen szabadidős zajforrás üzemeltetése tilos, ide értve az üzlet homlokzatán elhelyezett, és a közterületbe benyúló eszközöket is.”*

**5. §**

A Rendelet

a) 1. melléklet 1.3. pontjában foglalt táblázat B:2 mezőjében a *„300”* szövegrész helyébe a *„600”* szöveg,

b) 1. melléklet 1.3. pontjában foglalt táblázat B:4 mezőjében a *„2.600”* szövegrész helyébe a *„4.000”* szöveg

lép.

**6. §**

Hatályát veszti a Rendelet 15. § (4) bekezdése.

**7. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**8. §**

E rendelet rendelkezéseit a hatálybalépésekor folyamatban lévő, de még el nem bírált ügyekben is alkalmazni kell.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2022….………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**Általános indokolás**

Erzsébetváros Önkormányzata területén nagymértékben megnövekedett a kereskedelmi jellegű turisztikai célú tevékenységek végzése, így a kocsmatúra tartása, szervezése, ezért az egyértelmű hatósági eljárások lefolytatása, azaz a jogbiztonság érdekében szükséges lenne további részletszabályok megállapítása is. Ezen felül a vendéglátó teraszok korábbi törvényi szabályozás szerinti engedély nélkül és díjmentesen elhelyezésére vonatkozó rendelkezés hatályát vesztette, azonban az elmúlt évek tapasztalatait figyelembe véve szükséges egyes, a vendéglátó teraszok közterületen történő elhelyezésére vonatkozó szabályok módosítása, illetve egyes esetekben pontosítása. Az elmúlt időszakban az építkezésekkel összefüggő közterület-használat megnövekedett, ami jelentős megterhelést jelent mind a közúti forgalom megfelelő szervezésére, mind pedig a meglévő lakossági várakozóhelyek használatára is, továbbá az Önkormányzat részére is többlet terheket, költségeket ró, ezért indokolt az ezzel összefüggő közterület-használati díjak emelése.

**Részletes indokolás**

1. § A kereskedelmi jellegű turisztikai célú, illetve a kereskedelmet kiszolgáló szolgáltató tevékenység fogalmak tartalmi pontosítását, és a megfelelő jogalkalmazást elősegítő módosítás.

2. § A kereskedelmi jellegű turisztikai célú kocsmatúra szervezésének, tartásának, illetve a kereskedelmet kiszolgáló szolgáltató sörbicikli közúton történő haladásának tiltására vonatkozó rendelkezés.

3-4. § A vendéglátó előkert, terasz közterület-használatával összefüggő részletszabályok pontosítását szolgáló módosítás.

5. § Egyes közterület-használati díjak emelésével összefüggő módosító rendelkezés.

6-7-8. § Hatályba léptető, átmeneti, továbbá hatályvesztő rendelkezés.