|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve:

Pénzügyi és Kerületfejlesztési Bizottság

Városüzemeltetési Bizottság

**ELŐTERJESZTÉS**

**A Képviselő-testület** **2022. október 19-ei rendes ülésére**

|  |  |
| --- | --- |
| **Tárgy:** | Javaslat Budapest Főváros VII. kerület Erzsébetváros Önkormányzata Képviselő-testületének a fás szárú növények védelméről szóló 37/2015. (X.30.) önkormányzati rendeletének módosítására |

**Készítette:**

dr. Veninger Gyula Nándor

Főépítészi és Vagyongazdálkodási Iroda

vezetője

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

**Tisztelt Képviselő-testület!**

Az előterjesztés Budapest Főváros VII. kerület Erzsébetváros Önkormányzata Képviselő-testületének a fás szárú növények védelméről szóló 37/2015. (X.30.) önkormányzati rendeletének (a továbbiakban: Rendelet) módosítására tesz javaslatot.

A módosítás egyrészt Budapest Főváros VII. Kerület Erzsébetváros közigazgatási területét érintő fakivágásokat követő-, a beépítésre szánt foghíjtelkeken, az elhúzódó beruházások miatti fapótlási kötelezettség teljesítésének biztosítása miatt szükséges, lehetőséget adva ezzel az Építtetők számára, hogy az esetleges pénzbeni megváltások helyett a kivitelezést követően a tereprendezés során a fapótlási lehetőség ténylegesen megvalósítható opcióvá váljon.

A hatályos Rendelet 6. § (10) bekezdése értelmében a fapótlást a fakivágást követő egy éven belül kell teljesíteni. Az egy éves határidő lejárta előtt a fapótlásra megállapított teljesítési határidő kötelezett által benyújtott kérelemre egy alkalommal további egy évvel meghosszabbítható.

Az építési beruházások tervezése, engedélyezése és kivitelezése azonban jellemzően egy éven túl húzódnak, így a hitelt érdemlő módon igazoltan megkezdett kivitelezési tevékenység esetén a fapótlási kötelezettség határidejének további meghosszabbítása válhat szükségessé. Ezen esetekben a fapótlás valós teljesítésére további 1 évvel való meghosszabbíthatóságot javaslunk. A kivitelezési tevékenység tényleges megkezdése az elektronikus építési napló megnyitásával igazolható.

Másrészt a Rendelet felülvizsgálata során megállapításra került, hogy a 7. § (3) bekezdése szerinti fapótlás pénzbeli megváltásának összege a Rendelet 2015. december 01-ei hatályba lépése óta eltelt időszakban nem került módosításra. Megfigyelve a hatályba lépést követően eltelt közel 7 év gazdasági környezetet érintő változásokat javasoljuk a fapótlás pénzbeli megváltás összegének módosítását, emelését.

Magyarország Alaptörvénye 32. cikk (2) bekezdése értelmében a helyi önkormányzat a helyi közügyek intézése körében törvény keretei között rendeletet alkothat, valamint Magyarország helyi önkormányzatairól szóló 2011. évi CLXXXIX. törvény 23. § (5) bekezdése alapján helyi közutak, közterek és parkok kezelése, fejlesztése és üzemeltetése a kerületi önkormányzat feladata.

A közterületen lévő fák telepítését fenntartását, kezelését a a fás szárú növények védelméről szóló 346/2008. (XII. 30.) Kormányrendelet szabályozza.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a fás szárú növények védelméről szóló 37/2015. (X.30.) önkormányzati rendelet módosításának várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

1. **A jogszabály társadalmi, gazdasági, költségvetési hatásai**

A rendelet módosításnak várhatóan kedvező társadalmi és gazdasági hatással lesz, amennyiben az építési tevékenység miatti fapótlási kötelezettség az érintett ingatlan tereprendezését követően teljesülhet, illetve a fapótlás pénzbeli megváltás összegének megemelése miatt az esetleges megváltás helyett nagyobb fásítási hajlandóságot eredményezhet mind az építtetők mind a lakosság körében.

1. **A jogszabály környezeti és egészségi következményei**

A rendelet módosítás várhatóan kedvező környezeti és egészségi hatással lesz a nagyobb eséllyel ténylegesen megvalósuló fapótlással és a nagyobb mértékű zöldfelülettel. A fapótlás pénzbeli megváltás összegének emelése a tényleges fapótlásra lesz inspíráló hatással. A tényleges fapótlás következtében növekedő fa lombkorona nagyobb árnyékvető képessége a forró évszakokban kedvező hatással bír mind a kerület-, mind az érintett ingatlan mikroklímájára vonatkozóan is.

1. **A jogszabály adminisztratív terheket befolyásoló hatásai**

A rendelet módosításnak kedvező adminisztratív hatása van, a fapótlási lehetőségek egyedi kiszélesítésével csökkenhet a bírság kiszabásának lehetősége, illetve a kötelezési eljárások számának csökkenése nem generál újabb adminisztrációt.

1. **A jogszabály megalkotásának szükségessége, a jogalkotás elmaradásának várható következményei**

A rendelet módosítását a kerületi építési beruházások hosszabb távú tervezhetősége is indokolja, melynek eredményeként az Építtető döntésére kedvező hatással lehet a szükség esetén tovább hosszabbítható fapótlási kötelezettség.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet módosítás alkalmazásához a személyi és tárgyi feltételek rendelkezésre állnak, a pénzügyi feltételek a költségvetésben biztosítottak.

**Kérem a tisztelt Képviselő-testületet az előterjesztés megtárgyalására és a rendelet-módosítás elfogadására.**

Budapest, 2022. szeptember 29.

Niedermüller Péter

polgármester

Melléklet: rendelet tervezet