|  |
| --- |
| **Budapest Főváros VII. kerület Erzsébetváros Önkormányzata**  Niedermüller Péterpolgármester |

Iktatószám:

Napirendi pont: ….

**ELŐTERJESZTÉS**

**A Képviselő-testület 2022*.* október19 -ei**

**rendes ülésére**

|  |  |
| --- | --- |
| **Tárgy:** | Javaslat a polgári engedetlenség vagy sztrájk miatt elbocsátott pedagógusokat segítő támogatási alap létrehozásáról |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth László

jegyző

**Az előterjesztést** nyilvános ülésen kell tárgyalni**.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

I.

Az elmúlt időszakban sajnálatos módon több pedagógust is elbocsátottak állásából munkavégzésük polgári engedetlenségből történő megtagadása miatt. Önkormányzatunk mindig is elkötelezett volt a gyermekek jövőjét meghatározó mértékben formáló pedagógus társadalom elismerése iránt, ezért ebben a helyzetben is fontosnak tartom, hogy a rendelkezésünkre álló eszközökkel segítsük a bajba jutott pedagógusokat.

Javaslom, hogy a Képviselő-testület hozzon létre egy támogatási alapot azon pedagógusok számára, akiket a polgári engedetlenségük vagy a sztrájkban való részvételük miatt bocsátottak el állásukból és a VII. kerületben bejelentett állandó lakcímük vagy tartózkodási helyük van vagy VII. kerületi intézményben tanítottak. A támogatási alap létrehozására 10 millió forintot javaslok elkülöníteni, amely a 2022. évi költségvetés 7201 – „Központilag kezelt ágazati feladatok” címen a „Rendkívüli önkormányzati kiadások” biztosítása sorról történő átcsoportosítással biztosítható.

A támogatási alap igénybevételének feltételeit a Képviselő-testület novemberi ülésére terjesztem elő.

II.

A sztrájkról szóló 1989. évi VII. törvény 6. §-a rögzíti, hogy a sztrájk kezdeményezése, illetve a jogszerű sztrájkban való részvétel nem minősül a munkaviszonyból eredő kötelezettség megsértésének, amiatt a dolgozóval szemben hátrányos intézkedés nem tehető, azonban a sztrájk miatt kiesett munkaidőre - eltérő megállapodás hiányában - a dolgozót díjazás és a munkavégzés alapján járó egyéb juttatás nem illeti meg.

Javaslom, hogy az Önkormányzat fenntartásában lévő intézményekben dolgozó pedagógusok a pedagógus szakszervezetek által szervezett törvényes sztrájkban való részvételéhez fejezzük ki elvi támogatásunkat azzal, hogy fenntartóként javasoljuk az intézményvezetők számára, hogy dolgozóik sztrájkban való részvétele esetén a törvény adta lehetőségek keretei között biztosítsák számukra teljes munkabérüket és egyéb juttatásukat.

Kérem a tisztelt Képviselő-testületet az előterjesztés megtárgyalására és a határozati javaslatok elfogadására.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …../2022. (X.19.) határozata a polgári engedetlenség vagy sztrájkban való részvételük miatt elbocsátott pedagógusokat segítő támogatási alap létrehozásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. támogatási alapot hoz létre a polgári engedetlenség vagy sztrájkban való részvétel miatt állásából elbocsátott pedagógusok segítésére 10.000.000 Ft összegben.
2. A támogatási alap fedezetét a 2022. évi költségvetés 7201 „Központilag kezelt ágazati feladatok” címen a „Rendkívüli önkormányzati kiadások biztosítása” sorról történő átcsoportosítással biztosítja.
3. Felkéri a Jegyzőt, hogy a támogatási alap igénybevételének részletszabályozását dolgozza ki.

**Felelős**: 1-2. pont Polgármester, 3. pont: Jegyző

**Határidő**: a Képviselő-testület soron következő rendes ülésre

**II.**

**Budapest Főváros VII. kerület Erzsébetváros Önkormányzata Képviselő-testületének …../2022. (X.19.) határozata az önkormányzat fenntartásában lévő intézmények pedagógusainak sztrájkban való részvételéről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a felkéri a Polgármestert, hogy javasolja az Önkormányzat fenntartásában működő intézmények vezetői számára, hogy pedagógus végzettségű foglalkoztatottjaik számára - a pedagógus szakszervezetek által szervezett törvényes sztrájkban való részvétel esetén - a sztrájkról szóló 1989. évi VII. törvény 6. § (3) bekezdésében foglaltakat figyelembe véve, biztosítsa teljes munkabérüket és egyéb juttatásaikat.

**Felelős**: Niedermüller Péter polgármester

**Határidő**: 2022. október 31.

Budapest, 2022. október 11.

Niedermüller Péter

polgármester