|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

Városüzemeltetési Bizottság

**ELŐTERJESZTÉS**

**A Képviselő-testület** **2022. október 19-ei rendes ülésére**

|  |  |
| --- | --- |
| **Tárgy:** | Javaslat a 2022. évi költségvetésről szóló 6/2022. (II. 17.) önkormányzati rendelet módosítására (Energiahatékonysági és Klímavédelmi Alap létrehozása) |

**Készítette:**

Nagy Nóra kabinetvezető

Nemes Erzsébet irodavezető,

**Törvényességi szempontból kifogást nem emelek:**

Tóth László

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**A határozati javaslatok elfogadásához egyszerű szavazattöbbség szükséges.**

**Tisztelt Képviselő-testület!**

**I.**

A Budapest Főváros VII. Kerület Erzsébetváros Önkormányzata 2022. évi költségvetéséről szóló 6/2022. (II. 17.) önkormányzati rendelet (a továbbiakban: Ör.) 17. § (2) bekezdésében előírt kötelezettségemnek megfelelően mellékelten előterjesztem a költségvetési rendelet módosítását az Energiahatékonysági és Klímavédelmi Alap létrehozása érdekében, melyről a Képviselő-testület jogosult dönteni.

**I.**

**Az előirányzat-módosítások**

**költségvetési főösszegre gyakorolt hatása**

1) Az előterjesztésben bemutatott előirányzat-módosítások

a) az 1101 Bischitz Johanna Integrált Humán Szolgáltató Központ

költségvetési főösszegét 0 ezer Ft-tal,

b) a 2101-21 Erzsébetvárosi Kópévár Óvoda költségvetési főösszegét 0 ezer Ft-tal,

c) a 2101-22 Erzsébetvárosi Nefelejcs Óvoda költségvetési főösszegét 0 ezer Ft-tal,

d) a 2101-23 Erzsébetvárosi Brunszvik Teréz Óvoda költségvetési főösszegét 0 ezer Ft-tal,

e) a 2101-24 Erzsébetvárosi Bóbita Óvoda költségvetési főösszegét 0 ezer Ft-tal,

f) a 2101-25 Erzsébetvárosi Magonc Óvoda költségvetési főösszegét 0 ezer Ft-tal,

g) a 2101-26 Erzsébetvárosi Dob Óvoda költségvetési főösszegét 0 ezer Ft-tal,

h) a 2101-27 Erzsébetvárosi Csicsergő Óvoda költségvetési főösszegét 0 ezer Ft-tal,

i) a „2101 Köznevelés összesen” költségvetési főösszegét (b+…+h) 0 ezer Ft-tal,

j) a „3101 Erzsébetváros Rendészeti Igazgatósága” költségvetési főösszegét 0 ezer Ft-tal,

k) az intézmények összes költségvetési főösszegét (a+i+j) 0 ezer Ft-tal,

l) a Polgármesteri Hivatal költségvetési főösszegét 0 ezer Ft-tal,

m) az önkormányzati feladatok költségvetési főösszegét 0 ezer Ft-tal,

**Budapest Főváros VII. Kerület Erzsébetváros Önkormányzata**

**költségvetési főösszegét (k+l+m) 0 ezer Ft-tal,**

**változtatják meg.**

2) Az előterjesztés 1. számú melléklete a kiadási előirányzatok változását mutatja tételesen, kiemelt előirányzatonként.

Az előterjesztés 2. számú melléklete a kiadási előirányzatok változását mutatja hatáskörök szerinti megbontásban, tételesen, feladatonként.

**II.**

A világgazdasági helyzet következtében jelentősen gyorsult az infláció, leértékelődött a forint. A megnövekedett élelmiszer- és energiaárak Erzsébetváros lakói közül sokakat súlyos egzisztenciális bizonytalanságba taszítanak. Az Önkormányzat ‒ szűkös erőforrásainak ésszerűbb felhasználásával ‒ mindent megtesz annak érdekében, hogy a kerület lakóinak életszínvonalát megóvja, életminőségét javítsa, továbbá hogy ilyen körülmények között is gondoskodjon a kerületi intézmények működtetéséről.

Az időjárás szélsőségessé vált. Meterológusok szerint hideg tél várható, míg nyáron a rendkívüli hőségben alig lehetett levegőt kapni. A kerületben nincsen elegendő árnyékot és párát adó növényzet. A kerület épületeinek döntő többsége nincsen felkészítve a szélsőséges hőingás kivédésére.

A kialakulóban lévő megélhetési válság és a szélsőséges időjárási viszonyok egyaránt megkövetelik a gyors cselekvést és a komplex, rendszerszintű beavatkozást.

**A fenti célok érdekében javaslatot teszek az Energiahatékonysági és Klímavédelmi Alap létrehozására, amely a kerület lakóinak és intézményeinek energiamegtakarítási, klímavédelmi és zöld fejlesztéseit támogatja.** Jelen előterjesztés tartalmazza az Alap feltöltéséhez szükséges költségvetési átcsoportosításokat és a szükséges rendeletalkotási javaslatot is.

Erzsébetváros Önkormányzata hároméves fennállása óta sokat tett a kerület klímabarát fejlesztése érdekében. Ehhez stratégiai szintű tervekre és gyors, konkrét döntésekre is szükség volt. A szemléletváltás első lépéseként 2020-ban csatlakoztunk a Polgármesterek Klíma- és Energiaügyi Szövetsége elnevezésű nemzetközi szervezethez, melynek keretében megalkottuk Erzsébetváros Fenntartható Energia- és Klíma Akciótervét. Ennek keretében kötelezettséget vállaltunk arra, hogy 2030-ra a kerületi károsanyag-kibocsátásokat 40 százalékra csökkentjük. Itt fogalmaztuk meg azokat a hatáscsökkentő és alkalmazkodási célokat, amelyek rövid- és hosszútávon szükségesek a klímaváltozás megfelelő kezeléséhez. Ennek keretében felállítottuk a Klímavédelmi és Fenntarthatósági Kabinetet, amely a kerületi éghajlatváltozással összefüggő döntéseket készíti elő. Az Önkormányzat 2020-ban elnyert pályázat keretében ‒ az országban elsők között ‒ elindítottuk az **Erzsébetvárosi Energiaközösség** létrehozását célzó projektet.

A projekt célja, hogy a helyben megtermelt megújuló energiát a csatlakozó épületek megosszák egymással. A projektbe két intézményünket (a Polgármesteri Hivatal Erzsébet körúti épületét, a Klauzál téri csarnokot, és egy, az Önkormányzat tulajdonában álló társasházat (Szöveség u. 15.) vontunk be. A projekt része egy energiatároló kialakítása, mely az azonnal fel nem használt energia tárolásával elősegíti, hogy az energiaközösség tagjai által  megtermelt energia minél nagyobb arányban a tagok által kerüljön felhasználásra. A modern mérési és működési technológiákkal képesek vagyunk csak a szükséges árammennyiséget biztosítani a résztvevő lakásoknak.

A projekt jelenlegi szakaszában egy olyan tesztkörnyezet kerül felállításra, amelyben az eltérő jellegű, az energiaközösségben későbbiekben nagyobb számban is résztvevő fogyasztók, termelők, energiatároló kapacitások, e-töltők is helyet kapnak. Ezt olyan műszaki paraméterekkel, teljesítménnyel rendelkező eszközök segítségével kívánjuk elérni, amelyekkel már modellezhető, mérhető a *smart grid* működése, és mérhetőek az energiaközösség által nyújtható szolgáltatások és előnyök. A későbbiekben az energiaközösség jelentős növekedésére számítunk, kiemelten a fogyasztói, termelői és tárolói teljesítményekre.

Tekintettel arra, hogy az energiaközösség jogi, szabályozási, működési kereteire jelenleg nem léteznek Magyarországon sem jogszabályok, sem irányelvek, a megfelelő működési-szabályozási rendszer és folyamatok kiépítése a projekt megvalósításával párhuzamosan, várhatóan hosszabb időtartam alatt valósul meg. A projektben K+F tevékenység is zajlik, mint pl. olyan piaci körülmények között működő optimalizációs rendszerek kifejlesztése, amelyek lehetővé teszik az energiaközösség tagjai számára előnyöket biztosító szolgáltatási termékek kidolgozását és az energetikai termékek piacán megjelenő új lehetőségekhez történő kapcsolódást.

A projekt célkitűzése olyan energiaközösségi modell és működés kialakítása, amely fenntartható, és minden belső-külső érintett számára anyagilag is előnyös, ezért a projekt koncepció kialakítása során az üzleti fenntarthatóság szempontjait is figyelembe vettük.

2022-ben csatlakoztunk **EUCF (European City Facility)** projekthez, melynek célja, hogy a klímaakciótervben 2030-ra kitűzött célokhoz konkrét beruházási koncepciót alakítson ki. A projekt eredményeként a Csányi u. 10., Kis Diófa u. 10., Kazinczy u. 51., Szövetség u. 15., Murányi u. 59. szám alatti épületek komplex energetikai felújítási terve készül el, amelyek alapján egy olyan megvalósíthatósági, finanszírozási és beruházási koncepció jöhet lére, melyben a társasházak és a kivitelezők bevonásával, továbbá visszatérítendő támogatásokkal segítjük elő az ingatlanok megújulását. A komplex terv nagy segítséget tud majd nyújtani a további – akár magánberuházásként, akár önkormányzati beruházásként véghezvitt – társasházi energetikai korszerűsítésekhez, teljes felújításokhoz. Az elmúlt években bár szemléletben és stratégiaalkotásban nagy sikereket értünk el, gyakorlati fejlesztésekben jóval eredményesebb munkára van szükségünk. Az időközben ránk zúduló energiaválság is arra kényszerít bennünket, hogy önkormányzatunk a kerület klíma- és energiabarát fejlesztéseit jóval nagyobb ütemben valósítsa meg, hisz a gyakran tízszeresére növekedett energiaárak miatt a lassú, hosszú évig elnyúló korszerűsítés felemészti az önkormányzat és a lakosság tartalékait.

Az elmúlt napokban megrendeltük az önkormányzati tulajdonú ingatlanállomány energetikai auditját, illetve energiahatékonysági átvilágítását, mely megalapozza a döntést, hogy mely ingatlanokba milyen beruházásokra van szükség, amelyek rövid- vagy hosszútávon energiamegtakarításhoz vezetnek.

Az energiahatékonysági és klímavédelmi alap céljai:

1. Önkormányzati ingatlanok korszerűsítései (hivatali épületek, intézmények, cégek által használt épületek)
2. Önkormányzati lakás- és épületállomány energiahatékony felújításai, tömbmegújítások
3. Az önkormányzati közterületek, terek klímabarát megújítási programja
4. A magántulajdonú (illetve vegyes tulajdonú) társasházak energiamegtakarítási és klímavédelmi célokat szolgáló fejlesztéseinek támogatása
5. Lakossági energiamegtakarítási programok

***Intézkedési terv:***

1. Energetikai audit / energiahatékonysági átvilágítás elkészítése az önkormányzat épületeire
2. Az energetikai auditnak megfelelően
   1. Az alacsony költségráfordítással gyorsan megtérülő fejlesztések megvalósítása.
   2. Nagyobb beruházási költséggel járó, részletes gazdaságossági számítással megvizsgált korszerűsítési lehetőségek kidolgozása
3. Nyílászáró felúítási és/vagy nyílászáró-csere pályázat magánszemélyek részére
4. Energiatakarékos izzócsere a kerületi lakosok számára
5. Önkormányzati épületek, lakások felújítási terveinek kidogozása, fejlesztési ütemezése
6. Közterületek, terek klímabarát megújítási programja, zöldfelület növelés
   1. Klauzál tér felújításának gyorsítása
   2. Nagyléptékű fásítás, rekreációs terek, parkok felújítása
7. Energiahatékonyságot növelő felújítási pályázatok társasházak részére (tűzfalak, padlásfödémek, pincefödémek, udvari homlokzatok, modern épületek esetén utcai homlokzat hőszigetelése).
8. Klímavédelmet célzó pályázatok kiírása

a. zöldfalak létesítése

b. belső udvarok zöldítése

c. lapostetők zöldítése

d. a csapadék helyben tartása érdekében történő fejlesztések (belső esőgyűjtők, vízáteresztő burkolatok)

**Szakmai indoklás**

A nemzetközi színtéren számos impozáns példát találunk arra vonatkozóan, hogy hogyan lehet a fejlesztésekkel összekötve az energetikai, a lakhatási és a klímaválság problémáit redukálni:

Barcelona önkormányzata nagyszabású energetikai korszerűsítésbe kezdett. A pályázatok a homlokzatszigetelésre és felújításra, illetve a tetőkre kihelyezett napelemek telepítésére terjednek ki. Fontos megjegyezni, hogy a nyílászárók teljes cseréjére is lehetőség van, ha a társasházban élő összes lakó a hozzájárulását adja. A támogatások a teljes felújítási összeg 20-40%-át teszik ki.

Madridban 58 millió eurós keretet szánnak energetikai felújításokra. A pályázóknak odaítélt összeg a fejlesztés utáni energiafogyasztás várható csökkenéséhez kötött. Egyes társasházaknál már a jövő év harmadik negyedévére 30%-os csökkenés prognosztizálható az energiafelhasználásban.

A wales-i Wrexhlam városában a tavalyi évben az önkormányzati ingatlanállomány 23%-át újították fel, ezzel is felkészülve az energiaválságra.

Egyes települések a klímasemlegességet és a lakhatási válság kezelését együtt igyekeznek megoldani:

A skóciai Abeerdenben 160 önkormányzati társasházat építenek 2000 lakással, két ütemben. A projektet pályázati pénzekből, önkormányzati bevételekből és az üres lakásokra kivetett illetékekből finanszírozzák.

A South Cambridgeshire District Council egy önkormányzati cég menedzselésével vegyes tulajdonviszonyú társasházakat épít, ezzel bevonva a piacot a projekt lebonyolításába.

A magyar önkormányzatiság anyagi lehetőségei messze elmaradnak a nyugat és dél-európai lehetőségektől. Ettől függetlenül, mind az előző önkormányzati ciklusokban, mind jelenleg láthatunk példákat arra, hogy a kerületek milyen alternatív lehetőségeket használnak fel településük fenntartható fejlesztésére.

A rendszerváltás utáni ferencvárosi tömbrehabilitáció megmutatta, hogy átfogó tervezéssel és a piaci szereplők bevonásával kerületi szinten is végrehajtható nagyszabású zöld és emberléptékű városfejlesztés.

A befektetőkkel való közös városfejlesztésre a XI. kerületi Allee megépítése jó példaként szolgálhat. Itt a bevásárlóközpont környékén a beruházó vállalta a lakások homlokzatainak felújítását, illetve parkokat és sétálóutcákat hozott létre a komplexum környezetében, mely a mai napra Dél-Buda városközpontjává vált.

A VIII. kerületi Európa Belvárosa projekt keretében a társasházak homlokzatain felül a közterületek is megújultak zöld, forgalomcsillapított kialakítással. Mivel itt műemlék jellegű házakról van szó, szigetelőfestést alkalmaztak. Nyílászárók esetén a kapcsolt gerébtokos belső ablakszárnyakat a lakók kicserélhették műanyagra, a külső ablakszárnyak pedig égetés esetén újramázolhatóak voltak. A projekt EU-s forrásokon és a kerület saját költségén kívül a társasházak anyagi hozzájárulásával valósult meg.

Jelenleg is zajlanak figyelemreméltó projektek a fővárosban. Az XIII. kerület önerőből épít újépítésű önkormányzati passzívházakat. Az ilyen épületeket minimális energiafogyasztás jellemzi, aminek mennyisége évi 15 kWh/m². A költségeket az önkormányzat eladott ingatlanokból, iparűzési adóbevételekből és az erzsébetvárosinál jóval magasabb lakbérekből fedezi.

A dél-pesti régióban is zajlik egy, az önkormányzat által menedzselt zöld városfejlesztés. A kerület által létrehozott Innok nevű cégnek a feladata, hogy menedzselje az Üllői út külső szakaszának városrehabilitációját. Itt az önkormányzat kész koncepcióval adja el a terveket a kivitelezőknek. Ezzel energiahatékony, zöldhomlokzattal rendelkező társasházak épülnek. A beruházóknak az ingatlanok tágan vett környezetét is rendezniük kell klímavédelmi szempontok alapján. Ezzel az önkormányzat források invesztálása nélkül alakít ki parkokat és élhető közterületeket. Az ingatlaneladásokból befolyt összegből pedig az ingatlanállomány többi részének fejlesztésre és a további koncepciótervek elkészítésére is jut pénz.

Közterületeink kialakítása prioritást élvez a klímaválság kezelésében. A kolumbiai Medellinben 2016 óta több lépcsőkben alakítanak úgynevezett zöldfolyosókat. Az eredmények eddig azt mutatják, hogy egy folyosó évi 160.787 kg CO2-t nyel el, már a növények életének kezdeti szakaszában is.

Barcelonában már a klímaválság kitörése előtt meglépték, hogy bizonyos lakótömbökbe csak az ott lakók hajtatnak be, maximum 10 km/h sebességgel. A szuperblokk-koncepció lényege, hogy ahol az utcaszerkezet engedi, ott élhető, otthonos, biztonságos városnegyedeket hozzanak létre. Jelenleg 6 ilyen szuperblokk van, de a következő években 500-ra akarja növelni ezt a számot az önkormányzat.

A külföldi példákon felül a környező kerületek is innovatív közterületrehabilitációkat hajtanak végre napjainkban. Az V. kerület az Arany János utca felújításánál egy teljes fasort is telepít. A Józsefvárosi Déri Miksa utca felújítása az egészséges utcák koncepció alapján valósul meg. Az elképzelés lényege, hogy minden városi közterület- és közlekedésfejlesztést egy általánosabb célrendszer alá rendelnek, amelynek középpontjában az emberek egészségi állapotának és életminőségének javítása áll.

**Az Energiahatékonysági és Klímavédelmi Alap feltöltése**

**II.1 A Verseny utca 22-24. sz. alatti beruházás elmaradása kapcsán meghozandó intézkedések**

Budapest Főváros VII. kerület Erzsébetváros Önkormányzata (a továbbiakban: Önkormányzat) a 2022. szeptember 21-i ülésén a 219/2022. (IX.21.) számú és 220/2022. (IX.21.) számú határozatában döntött a VEKOP-6.2.1-15-2016-003 ‒ Csányi utcai Krízis tömb szociális célú rehabilitációjára, valamint a VEKOP-6.2.1-15-2016-004 ‒ Verseny utca és környéke szociális célú rehabilitációjára elnyert támogatásra vonatkozó, támogatási szerződések megszüntetéséről, illetve a támogatások visszafizetéséről.

Mivel a Képviselő-testület döntése alapján a beruházások nem valósulnak meg, a költségvetési rendeletben önkormányzati forrásként szereplő előirányzat felszabadul.

Javasolom, hogy az Önkormányzat 2022. évi költségvetésében, kiadási előirányzatként a beruházások között, a Verseny utca 22-24. szám alatti új épület építésére tervezett, nettó 2 401 770 ezer Ft + 648 478 ezer Ft áfa, azaz összesen bruttó 3 050 248 ezer Ft-ból még a 2022. évi kiadások terhére kerüljön átcsoportosításra 2 000 000 ezer Ft az Önkormányzat által létrehozandó Energia- és Klímavédelmi Alap tárgyévi kiadásaira, míg a fennmaradó 1.000 000 ezer Ft ugyanezen célra, a 2022. évi költségvetési tartalékok között, a 2023. évi kiadásokra mint céltartalék kerüljön elkülönítésre.

**II.2. Ingatlanértékesítés**

Tekintettel arra, hogy az ingatlankorszerűsítések, az energetikai fejlesztések, a klímavédelmi beruházások volumene várhatóan meghaladja a 3 milliárd Ft-ot, a források bővítése érdekében javaslatot teszek az Önkormányzat tulajdonában álló, kihasználatlan üres telkek és ingatlanok jövőbeli értékesítésére. Az EVIN Nonprofit Zrt. a Főépítészi és Vagyongazdálkodási Iroda szakmai javaslata alapján az alábbi 6 önkormányzati tulajdonú ingatlan értékesítési dokumentációját készítette már el:

|  |  |  |  |  |
| --- | --- | --- | --- | --- |
| Cím | Hrsz | m2 | Funkció | Forgalmi érték |
| Alpár utca 4. | 33050/2 | 457 | kivett lakóház, udvar | 195 000 000 Ft |
| Kis Diófa u. 5. | 34123 | 669 | kivett udvar | 670 700 000 Ft |
| Kis Diófa utca 14. | 34133 | 430 | kivett beépítetlen terület | 363 000 000 Ft |
| Kis Diófa utca 16. | 34134 | 848 | kivett lakóház, udvar | 586 000 000 Ft |
| Verseny utca 20. | 32935 | 736 | kivett lakóház, udvar, gazdasági épület | 377 800 000 Ft |
| Verseny utca 22-24. | 32934 | 2168 | kivett lakóház, udvar, gazdasági épület | 960 000 000 Ft |

Az ingatlanokra vonatkozó értékbecsléseket az EVIN Nonprofit Zrt. által megbízott PROAC Ingatlan Tanácsadó Kft. készítette el. A Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) sz. önkormányzati rendeletének 8. § (3) bekezdése alapján az 50.000.000.- forint forgalmi értéket meghaladó ingatlanok esetében a Főépítészi és Vagyongazdálkodási Iroda kontroll-értékbecsléseket rendelt meg, amelyeket az Új Bokréta Házak Kft. és a MIOSZ AZ INGATLANSZAKMÁÉRT Szolgáltató Szövetkezet készített el. Az értékbecslések és a kontroll-értékbecslések viszonylatában a magasabb forgalmi értéket megállapító szakvélemény lett figyelembe véve.

Az EVIN Nonprofit Zrt. a Főépítészi és Vagyongazdálkodási Irodával közösen az értékesíteni kívánt ingatlanok vonatkozásában a beépítési és hasznosítási lehetőségeket részletesen bemutató építészeti tanulmányterveket készíttetett.

Az ingatlanokat a Vagyonrendelet vonatkozó előírásainak megfelelően versenyeztetési eljárás keretében javaslom értékesíteni.

**III.**

**Javaslat a Klauzál téri parkfelújítás megkezdéséhez szükséges**

**költségvetési fedezet biztosítására**

A belvárosban különösen kevés az egybefüggő zöldfelület. A nyári hőhullámok és a szélsőségesen aszályos időszak pontosan megmutatta, hogy klímavédelmi megfontolásokból is kiemelkedően fontos a Klauzál téri park megújítása, amely Belső-Erzsébetváros tüdejének tekinthető. Növényállománya frissítésre szorul, a park berendezései, a játszótér és a sportpályák eszközei rég elavultak vagy tönkrementek.

***Előzmények***

Erzsébetváros Önkormányzata 2021-22 évben elkészíttette a park komplex felújításának tájépítészeti terveit. Első lépésben a KAT, azaz a közterületalakítási vázlatterv készült el, melyet a PKB 353-2021 (XI. 02.) döntése hagyott jóvá. A kiviteli tervek készítése előtt a projekt széleskörű társadalmasítási folyamaton ment át, melynek folyományaként azok javaslatai beépültek a végleges kiviteli tervekbe.

A társadalmasítási folyamat is megmutatta, hogy a lakosság leginkább a park felújítását, a zöldfelület növelését igényli. A felújítási terv az aktív zöldfelület jelenleg 36%-os arányát 60%-ra növeli, azaz közel megduplázza.

Az eredeti kiviteli terv mintegy nettó félmilliárd Ft beruházási igénnyel számolt. A kedvezőtlen gazdasági folyamatok, az elszabaduló infláció következtében a felújításra betervezett költségvetési sor ma már nem nyújt fedezetet a projekt kivitelezéséhez. Szükséges tehát a fedezeti összeg megnövelése.

**Javaslatot teszek a Klauzál téri park felújítására elkülönített költségvetési keret 350 millió Ft-tal történő megemelésére.**

Javaslat a kerület tereinek rövid- és hosszú távú megújítására vonatkozó terveinek elkészítésére, az ehhez szükséges pénzügyi fedezet biztosítására. Az Önkormányzat megrendelésére tavaly elkészült a kerület fásítási tanulmányterve, amely különböző kategóriákban tesz javaslatot a közterületek zöldítésére, megújítására.

* A - fa/fasor telepítését a közművek és a közlekedési felületek egyaránt lehetővé teszik teljes értékű gyökérzónával;
* *B - ahol fa/fasor telepítése a közműhálózat és közlekedési felületek miatt feltételekhez kötött)*

B/1 - speciális gyökérzóna kialakítással, műszaki megoldással közműkiváltás nélkül, vagy minimális kiváltással, gyökér védelemmel kivitelezhető;

B/2 - ahol fa/fasor telepítése minimális útépítési és/vagy forgalomtechnikai átalakítással megvalósítható;

B/3 - ahol fa/fasor telepítésére csak közmű kiváltások vagy jelentős mértékű útépítési, forgalomtechnikai beavatkozással lehetséges.

(B/1–B/3 kategóriák a vizsgálati tervlapokon együtt lettek feltüntetve, mivel a B/1 kategóriát majd csak azután tudjuk elkülöníteni a B/3 kategóriától, miután az előzetesen egyeztetett gyökérvédelemmel ellátott ültetési lehetőségeket leegyeztettük a közműszolgáltatókkal)

Javaslatot teszek a tanulmánytervben szereplő fásítási program elkezdésére, az ehhez szükséges fedezet biztosítására.

**Kérem a Tisztelt Képviselő-testületet az előterjesztés megtárgyalására és a rendeletalkotási javaslat valamint a határozati javaslatok elfogadására.**

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …/2022. (X.19.) számú határozata az Energiahatékonysági és Klímavédelmi Alap felhasználásáról**

Budapest Főváros VII. Kerület Erzsébetváros Önkormányzat Képviselő-testülete úgy dönt, hogy

1.

1. pályázatot ír ki a lakosság részére izzócsere és nyílászáró csere programokra 100 MFt értékig
2. a Klauzál tér parkfelújítási munkáinak megkezdéséhez szükséges költségvetési fedezetre az Alap terhére további 350 millió Ft-ot csoportosít át,
3. a zöld-, klímabarát fejlesztések tervezésére 100 millió Ft-ot biztosít.

2. felkéri a polgármestert, a szükséges intézkedések megtételére

**Felelős:** Niedermüller Péter polgármester

**Határidő:** 2022. november 30.

**II.**

**Budapest Főváros VII. kerület Erzsébetváros Önkormányzata Képviselő-testületének …/2022. (X.19.) számú határozata az Energiahatékonysági és Klímavédelmi Alap részletes intézkedési tervének kidolgozásáról**

Budapest Főváros VII. Kerület Erzsébetváros Önkormányzat Képviselő-testülete úgy dönt, hogy felkéri a polgármestert, az Energiahatékonysági és Klímavédelmi Alap céljai eléréséhez szükséges intézkedési tervet dolgozza ki és terjessze a képviselő-testület elé.

Felelős: Niedermüller Péter polgármester

Határidő: 2022. november 30.

**Hatásvizsgálat**

Budapest Főváros VII. Kerület Erzsébetváros Önkormányzata 2022. évi költségvetéséről szóló rendelete módosításának várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

Az Energiahatékonysági és Klímavédelmi Alap létrehozása érdekében indokolt a rendeletmódosítás.

**2. A jogszabály környezeti és egészségi következményei**

A rendeletmódosítás elfogadásának környezeti és egészségi következményei nincsenek.

**3. A jogszabály adminisztratív terheket befolyásoló hatásai**

A rendelet módosítása nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A rendelet módosítására az államháztartásról szóló törvény rendelkezésének betartása érdekében van szükség.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A módosítás a jelenlegi szabályozáshoz képest többlet személyi, szervezeti és tárgyi feltételt nem igényel. A változásokhoz szükséges pénzügyi forrás az önkormányzat 2022. évi költségvetési rendeletében lesz biztosítva.

Budapest, 2022. október 12.

Niedermüller Péter

polgármester

Mellékletek:

1. Budapest Főváros VII. Kerület Erzsébetváros Önkormányzata 2022. évi tervezett kiadási előirányzatai
2. Kimutatás Budapest Főváros VII. Kerület Erzsébetváros Önkormányzata 2022. évi kiadási előirányzatainak változása hatáskörök szerinti megbontásban, tételesen, feladatonként
3. Rendelettervezet és mellékletei